25.5.2023
RO
Jurnalul Oficial al Uniunii Europene
C 184/81
3.5.
CESE salută faptul că Comisia Europeană a corelat revizuirea Directivei privind infracțiunile împotriva mediului cu planul de acțiune al UE în materie de combatere a traficului cu specii sălbatice de faună și floră.
Cu toate acestea, CESE este îngrijorat de faptul că Directiva privind infracțiunile împotriva mediului nu va fi în măsură să prevadă sancțiuni eficace și disuasive pentru traficul cu specii sălbatice de faună și floră.
La 9 decembrie 2022, Consiliul și-a adoptat poziția asupra acestui dosar și a redus semnificativ pedepsele pentru persoane fizice, reducând totodată ambițiile în materie de armonizare a sancțiunilor pentru persoanele juridice.
Nivelurile propuse de Consiliu sunt prea scăzute pentru a fi eficace și a avea un efect disuasiv.
Limitele maxime ale amenzilor nu ar trebui să fie mai mici de 15 % din cifra de afaceri totală a persoanei juridice la nivel mondial – un procent mult mai mare decât procentul de 5 % sau procentul de 3 % adoptate de Consiliu.
Suntem de părere că o Directivă privind infracțiunile împotriva mediului ambițioasă este esențială pentru a asigura succesul planului de acțiune al UE în materie de combatere a traficului cu specii sălbatice de faună și floră.
4.
Observații specifice 4.1.
Planul de acțiune ar trebui să facă trimitere în mod explicit la avertizori și la alți apărători ai drepturilor omului din domeniul mediului, ca părți interesate relevante pentru dezvoltarea și punerea sa în aplicare la nivelul UE și la nivel național, aceștia jucând un rol esențial în denunțarea și prevenirea încălcărilor dreptului mediului.
De asemenea, aceste persoane ar trebui protejate de intimidări sau litigii atunci când raportează cazuri de trafic cu specii sălbatice de faună și floră sau oferă asistență în cadrul investigațiilor, după cum se prevede în prezent în Directiva privind infracțiunile împotriva mediului.
4.2.
CESE consideră că este important să se colaboreze cu sectoarele economice implicate în comerțul cu specii sălbatice de faună și floră pentru a reduce cererea de produse derivate din specii sălbatice de faună și floră în UE și comerțul ilegal cu specii sălbatice de faună și floră și pentru a garanta că orice formă de comerț cu astfel de specii este legală și durabilă.
Planul prevede sesiuni tematice cu Grupul UE pentru asigurarea respectării legii în domeniul comerțului cu specii sălbatice de faună și floră, pentru ca reprezentanții întreprinderilor relevante să poată aborda aspecte specifice (precum medicina tradițională, animalele de companie exotice, industria de lux, turismul pentru vânătoare, exploatarea lemnului, sectorul pescuitului și al comerțului cu produse pescărești, transporturile, societățile de curierat și comerțul online).
Cu toate acestea, rolul pe care organizațiile societății civile îl pot juca în sprijinirea eforturilor de combatere a traficului cu specii sălbatice de faună și floră ar trebui să fie mai bine recunoscut și reflectat în planul de acțiune și în punerea sa în aplicare (de exemplu, în ce privește sensibilizarea și desfășurarea de campanii care vizează schimbarea comportamentului).
Informațiile furnizate de UE cetățenilor săi cu privire la reglementările, riscurile și consecințele comercializării și utilizării produselor derivate din specii sălbatice de faună și floră nu sunt diseminate pe scară largă, însă pe teritoriul Uniunii sunt larg răspândite informații privind practicile și utilizarea medicinei tradiționale (care necesită utilizarea anumitor părți și derivate din specii sălbatice de faună și floră pentru a crea leacuri).
Această practică presupune riscuri pentru utilizatori (întrucât unele leacuri nu au beneficii demonstrate științific) și consecințe fatale pentru speciile sălbatice capturate și comercializate (accelerând procesul de dispariție a acestora).
Intensificând acțiunile de prevenție în acest sens, UE ar putea reduce cu până la 30 % volumul de produse derivate din specii sălbatice de faună și floră care fac obiectul traficului în fiecare an, întrucât acesta este procentul produselor derivate din specii sălbatice de faună și floră confiscate care sunt destinate utilizării medicale în UE (10).
În acest sens, CESE și autoritățile de aplicare a legii ar putea fi, de asemenea, implicate în elaborarea de campanii publice de sensibilizare cu privire la această problemă.
4.3.
Atunci când se atribuie responsabilități clare pentru punerea în aplicare a acțiunilor la nivel național și pentru asigurarea coordonării între actorii relevanți, CESE recomandă omogenitate la nivelul tuturor statelor membre.
Oferirea mai multor opțiuni, precum cele reflectate în plan pentru asigurarea coordonării [de exemplu, (i) prin crearea de comitete inter-agenții sau de memorandumuri de înțelegere; (ii) prin adoptarea de planuri naționale de acțiune; sau (iii) prin numirea unui punct focal național], va genera insecuritate, întrucât statele membre vor alege opțiuni diferite.
Instituirea unor comitete inter-agenții la nivel național, cu un punct focal desemnat pentru fiecare, va contribui la punerea în aplicare a planului de acțiune.
4.4.
Este fundamental ca aceste comitete inter-agenții și personalul sau unitățile specializate să beneficieze de o formare omogenă în toate cele 27 de state membre.
Astfel, cooperarea pe teritoriul statelor membre și între acestea ar fi facilitată, întrucât personalul ar reacționa, ar investiga și ar urmări penal în aceeași manieră.
Faptul că fiecare comitet inter-agenții ar urma să aibă un punct focal ar îmbunătăți, de asemenea, cooperarea și coordonarea între statele membre și cu țările din afara UE.
Existența unui punct focal ar îmbunătăți cooperarea deoarece comitetele inter-agenții și personalul specializat din statele membre se vor putea contacta reciproc mai ușor și mai rapid, mai ales atunci când apare o nevoie urgentă legată de traficul transfrontalier.
Punctele focale ar putea eficientiza cooperarea dintre statele membre, fără a depinde de organisme internaționale, precum Europol, pentru cazuri mai localizate care afectează două țări.
Aceste grupuri ar putea fi însă în pericol și ar putea deveni ținta organizațiilor criminale.
Informațiile detaliate despre punctele focale ar trebui să se rezume la autoritățile de aplicare a legii și la sferele autorităților judiciare, pentru a proteja identitatea personalului.
(10)
Consiliul convine asupra mandatului său de negociere cu privire la Directiva privind infracțiunile împotriva mediului – Consilium (europa.eu)